Ite tempus istimadu

Ite tempus istimadu,
ite tempus favoridu!
Eccoti sa primavera
zinta de milli fiores,
sa rundine passizzera
est torrada ad sos amores,
milli diversos colores
su terrinu hant abbellidu.
De terrestre paradisu
su criadu hat sa figura,
riet de zeleste risu
s’universale natura,
in sa badde in sa cresura
est su laore naschidu.
Sunt amenas sas campagnas,
est temperadu su die,
in sas plus altas muntagnas
est iscumparsu su nie;
tempus dilettu, has a mie
sas penas allegeridu.
Est allegru su pastore
proit’est torradu abrile:
sa cantone de s’amore
cantat cun boghe gentile
et dormit in su cuile
unu sonnu saboridu.
Su campu paret riende
totu d’armentos pienu,
s’aera s’est cambiende,
su firmamentu est serenu,
faghet in su buscu amenu
su puzoneddu su nidu.
Innozzente rundinella,
lezeri istende su olu,
affligida turturella,
torra a su solitu dolu,
solitariu rossignolu
m’has su coro inteneridu.
Ite tempus istimadu,
ite tempus favoridu!